**KAUZA JOHANNES**

Mladý pán Johannes zo šľachtického rodu grófov z Bielej Vody sa na ceste domov z Viedne rozhodol prenocovať v hostinci neďaleko slobodného kráľovského mesta Košice. Bol v dosť hlučnej spoločnosti i čosi popili, ale stále bol schopný vnímať tento svet. I zazdalo sa mu, že do hostinca vošiel akýsi veľký fúzatý muž v spoločnosti nežného krehkého dievčaťa. Myslel si, že vidí prelud, ale keď si ten prelud sadol na lavicu neďaleko neho, razom vytriezvel a začal sa o dievča bližšie zaujímať.

Bolo jasné - je to meštianka, teda dievča pod jeho šľachtickú úroveň, ale jóój, také krásavice sa medzi šľachtičnými už pár storočí nerodili: deva štíhla ako prútik, peknej postavy, súmernú tvár jasných modrých očí a plných pier s noštekom ako gombička lemovali dlhé gaštanové vlasy. Na lícach jamka, úsmev ako víla a hlas nežný tak, že sa mu zdalo akoby k nemu prehovorila sama kráľovná hôľ. Mladý pán Johannes vedel, že práve venoval svoje srdce i dušu neznámej, ale nech robil, čo robil, rozum akosi prestal fungovať. Darmo si spomenul, že na zámku v Bielej Vode ho čaká snúbenica Eržika, dcéra zemana z Tisovca, táto kráska - volala sa Ruženka, to už zistil - ho začala pripravovať o rozum. A najhoršie bolo, že si ho dovolila odmietnuť, keď jej jasne naznačil, že sa mu páči. Jeho - grófa z Bielej Vody. A veru nenechá to tak. Ale ďalej už nebol schopný myslieť - odkväcla mu hlava a alkoholom zmorený zaspal...

Odrazu ho strhlo. Práve sa mu snívalo, že sa mu Ruženka smeje a uteká pred ním - tak nečudo, že naraz precitol. Zodvihol hlavu z tvrdej lavice a zistil, že sa pri vedľajšom stole práve lúči onen veľký fúzatý chlap a volá na Ruženku menom, aby šla s ním. Dievča sa poslušne zodvihlo a nasledovalo toho hromotĺka. Veru, nechcel by sa s ním mladý pán Johannes stretnúť osamote v úzkej tmavej uličke. Ani keby s ním bola jeho družina. Napriek tomu zavolal na svojich chlapcov a vydali sa sledovať voz, na ktorom obor s Ruženkou odchádzal. Videli, že voz vošiel do mesta a za hradbami zastal. Bol tam dom s veľkým dvorom, ktorý mal vysokú vežu a zamrežované okná. Obor vošiel s Ruženkou do veľkej železnej brány, tá za nimi zaklapla a mladému pánovi Johannesovi bolo razom jasné, že ak bude chcieť Ruženku mať, bude musieť zahodiť násilné plány. Cez tú bránu by sa neprebúral ani obliehacím strojom.

Ostal teda v meste a začal vyhľadávať spoločnosť mešťanov. Hľadal obrovského fúzatého mešťana, ktorý mal dcéru Ruženku, ale dlho nemal úspech. Až raz ju stretol. Bola sama na trhu na námestí a čosi kupovala. Sledoval ju a oslovil. Použil všetok šarm, čo mal, ešte aj kyticu ruží jej kúpil. Vyzerala sprvu, že je rada, ale opäť ho odmietla. Jeho - grófa z Bielej Vody, ktorý sa ešte voči žiadnej žene nižšieho pôvodu predtým takto nesprával. Nerozumel sám sebe. Asi to bola naozaj láska. Rozhodol sa teda jej to dokázať.

Dal tomu čas a zistil si, kade chodieva. Bol jej v pätách - vždy úslužný a ochotný. Vo vnútri mu vrelo, ale nemohol a nechcel byť násilnícky, nie len vzhľadom na to, že dobre vedel, akú telesnú stavbu mal jej otec. Bolo v tom niečo viac - akési chvenie v žalúdku vždy, keď ju uvidel. Keď sa Ruženke predstavil a povedal, že to s ňou myslí vážne, ušla so slzami v očiach. Začali sa stretávať a veľa rozprávať. Rozumeli si nad očakávanie dobre. Vyhýbala sa však otázke svojho pôvodu. Vždy keď si myslel, že mu dovolí viac ako len rozhovor, ušla s tvárou v dlaniach. Až raz - po dlhom čase - podľahla...

Bola to krásna noc, horšie však bolo prebudenie. Opäť ušla, tentoraz sa však nevrátila ona, ale jej otec s troma mužmi rovnakého vzhľadu. Aj to až o tri dni. Keď zatriasli s Johannesom, myslel si, že vypuklo zemetrasenie. V očiach sa mu zatmelo, stratil vedomie. Keď sa prebral, bol v dome so zamrežovanými oknami. Na stene viseli akési zbrane, nuž si spočiatku myslel, že je v nejakej šľachtickej kúrií. Vedľa postele sedela ona a navlhčovala mu pery vodou - myslel si, že je v nebi. Ale len chvíľu. Kým mu nepredstavila otca - bol to mestský kat. Opäť sa mu zatmelo pred očami...

Mestský kat ho postavil pred hotovú vec. Dcéru už vypočul (Johannes sa radšej nepýtal ako) a priznala sa mu, že mladému šľachticovi venovala to najcennejšie, čo mohla. Dal mu teda na výber - buď sa s Ruženkou ožení, alebo ho poženie na súd za znásilnenie. A s veľkou radosťou vykoná spravodlivosť, na ktorej sa mestský súd uznesie. Tak sa Johannes, gróf z Bielej Vody, stal radšej katovým pomocníkom a zaťom.

Ukázalo sa, že je celkom šikovný. Netrvalo dlho a dokázal jedným švihnutím meča odťať hlavu odsúdenca. Netrvalo dlho a vykonával popravy sám. Svokor ho veľa naučil, kým sa odobral na odpočinok a urobil z neho svojho nástupcu. Ruženka mu v noci často dokazovala svoju oddanosť a lásku. Dala mu päť detí, ktoré boli predurčené raz prevziať remeslo svojho otca, ktorý sa už domov do Bielej Vody nemohol vrátiť. Napriek tomu používal erb grófov z Bielej Vody a všetky šľachtické výsady, ktoré mu oficiálne nikto neodňal. Mestský súd mu zakázal jedine to, aby v meste nosil modrú farbu, vyhradenú šľachticom a mešťanom. Tak sa mal odlišovať od ostatných občanov mesta. Nosil teda plášť zelenej farby z najdrahšej látky akú si mohol kúpiť neprestal však používať svoje šľachtické predikáty. Nosil po svojom boku meč a používal erb svojej rodiny. Aj keď sa s ostatnými grófmi z Bielej Vody nestýkal. Bol niečím ako mestskou celebritou - osobnosťou, o ktorej každý v meste vedel a vážil si ho pre jeho nepopierateľnú zručnosť v popravovaní. Kedysi bol vojak. Teraz bol však kat...

S manželkou navštevovali ten hostinec, kde sa kedysi pred rokmi spoznali. Raz, keď sa vracal z popravy (vyžiadali si ho v Prešove, lebo ich kat mal zlomenú ruku) sa zastavil opäť v tom hostinci a chcel tu prenocovať. I sadol si na lavicu a objednal si džbán dobrého vína. Všetci vedeli, kto je, ale neodťahovali sa. Družne besedovali a popíjali s katom.

Naraz vošla mladá žena zjavne šľachtického pôvodu v drahom oblečení a požiadala Johannesa, či si smie k nemu prisadnúť. Celý večer družne debatovali, bavili sa. Ráno, keď grófka Andrássyová (tak sa predstavila a on jej po šľachticky pobozkal s úklonom ruku) sa opýtala hostinského, kde by našla toho gavaliera, čo jej zaplatil večeru, aby sa mu poďakovala a prípadne ho pozvala s rodinou (ak nejakú má) na svoje majetky na návštevu. Keď jej povedali, s kým strávila večer, zhnusene sa odvrátila. Rozhodla sa Johannesa zažalovať a za tým účelom navštívila svojich právnikov z Pešti. Tí sa pustili do práce...

**ÚLOHY:**

1. Určite vecne, funkčne a miestne príslušný súd, na ktorý právnici grófky Andrássyovej podajú žalobu.

2. Čo môže byť predmetom žalobného návrhu v tomto prípade?

3. Ktoré statusové okolnosti, ktoré majú vplyv na právnu subjektivitu podľa uhorského obyčajového práva možno v prípade použiť?

3. Vypracujte obžalobu a obhajobu s presnou právnou kvalifikáciou veci.

**Pomôcka:**

Vecne príslušným je súd, pred ktorým sa daný prípad môže prejednávať v prvom stupni. Funkčne príslušným je súd, pred ktorým sa prípad môže prejednávať v opravnom konaní. Miestna príslušnosť znamená teritoriálne umiestnenie vecne alebo funkčne príslušného súdu.

**Literatúra:**

1. Štenpien, E.: Tripartitum. Bratislava 2008.

2. Štenpien, E.: Dejiny súkromného práva v Uhorsku. Košice 2011.

3. Stipta, I.: Dejiny súdnej moci do roku 1918. Košice 2004.

4. Luby, Š.: Dejiny súkromného práva na Slovensku. Bratislava 2002.